
Veileder for oppstartssamtale Tidlig og tett på - ansatt
Veilederen skal være et hjelpemiddel til den ansatte som en forberedelse til samtale angående fravær og arbeidshelse. Den skal blant annet hjelpe til med å få belyst alle sider av en sak, samt forberede deg som ansatt til oppfølgingssamtalene med leder. 
Å skape en god dialog handler om å opprettholde tillitsforholdet mellom leder og ansatt, se muligheter og finne akseptable, hensiktsmessige løsninger. Med andre ord, tilrettelegge for inkluderende arbeidsliv. Jfr Arbeidsmiljøloven § 4-6. Særlig om tilrettelegging for arbeidstakere med redusert arbeidsevne. Tilstedeværende og ansvarlige ledere har positiv innvirkning på arbeidsmiljøet, på arbeidsplassen, i virksomheten. Konfliktnivået dempes og sykefraværet reduseres. Ledere som tidlig oppdager behovet for en god dialog – og tar den, hindrer utvikling av misnøye og lekkasje av psykisk energi. Lederne trygger dermed samarbeidsrelasjoner, og kan formidle både anerkjennelse og tydelige krav og forventninger. 
Ansatte er virksomhetens viktigste ressurs. Denne samtalen vil kunne gi rom for åpenhet, tillitsbygging og gode muligheter for å se på løsninger sammen.

Rolleavklaring
Leder er ansvarlig for gjennomføring av samtalen og den videre oppfølgingen. Som ansatt har du en medvirkningsplikt (AML § 2-3). Det er forventet at både leder og du som ansatt oppfyller deres plikter i oppfølgingen.
Hvis det er aktuelt med andre deltakere i møte (HR, BHT, NAV) vil leder opplyse om det i innkallingen. Hvis du ønsker å ha med tillitsvalgt eller annen tillitsperson må du selv opplyse om det til leder og videreformidle innkalling. 

Forberedelse til samtalen 
Leder kaller inn til samtale med tid og sted. 
Vær forberedt på at samtalen kan sette i gang tanker og følelser. Leder har ikke rett til å vite diagnose eller årsaken til fraværet ditt, men du som ansatt bidrar ved å fortelle om din funksjon opp mot egen arbeidshelse og medvirke aktivt til å finne løsninger for å komme tilbake i arbeid raskest mulig. Du må gjerne snakke med din tillitsvalgt, eller noen andre du stoler på i forkant av samtalen.
Mal for «Oppstartssamtale» ligger ved innkallingen. Tenk over hva du vil formidle om ditt sykefravær. 
Under møtet vil det blant annet bli sett på:
· Korttids- og langtidsfravær, eventuelt mønster i fraværet
· Mulige årsaker til fraværet 
· Hva har tidligere vært gjort av sykefraværsoppfølging og eventuelle tiltak
· Det vil også være fokus på ditt arbeidsmiljø og organisering av jobben
· Hvordan oppleves arbeidsbelastningen? 
· Er det konkrete arbeidsoppgaver som gjør arbeidet krevende? 
· Er det forhold ved arbeidsmiljøet som vanskeliggjør det å gå på jobb? 

Det er viktig at du opplyser leder om det er arbeidsrelaterte forhold som er årsak til fraværet. Hvis forholdene utgjør brudd på arbeidsmiljøloven, er leder pliktig å rette opp i forholdene. Hvis forholdene er en belastning som regnes å være en del av stillingen, altså en påregnelig belastning, kan det være aktuelt å snakke om hvorvidt den stillingen samsvarer med din arbeidshelse. 

Mål for samtalen 
All oppfølging forutsetter en overordnet målsetning om at sykefraværet skal reduseres på sikt og/eller forebygge frafall fra arbeidslivet. Dette gjennom å legge til rette for en bedre arbeidshverdag som samsvarer med din arbeidshelse. Fokus er å finne gode løsninger for at du kan stå best mulig i jobb. Alternativer kan være å beholde ordinær stilling, annen stilling på egen arbeidsplass eller i virksomheten, eller utenfor virksomheten. 
I samtalen skal dere sammen sette et mål for oppfølgingen. 

Hvilke av disse alternativene kan være gjeldende for din situasjon? 
1: Fortsette i egen stilling med nåværende arbeidsoppgaver	       
Målet fordrer at helseplagene som fraværet skyldes er midlertidige og at det er forventet bedring. Leder og ansatt blir enige om hvilke forventninger en har til reduksjon av sykefraværet etter endt oppfølging. 
Aktuelle tiltak: midlertidig tilrettelegging med hensyn til bedring av helseplagene. Det utarbeides avtale om midlertidig tilrettelegging og oppfølging, med plan om nedtrapping av tilrettelegging.
Ved kroniske plager og forventning om sporadisk fravær, må dialogen omhandle om det finnes andre muligheter som øker den ansattes tilstedeværelse på jobb, også innenfor målet om å fortsette i egen stilling med nåværende arbeidsoppgaver.



2: Annen stilling på egen arbeidsplass	
Annen stilling kan innebære ny funksjon, andre arbeidsoppgaver eller reduksjon av stillingsprosent. Er aktuelt der helseplagene som fraværet skyldes ikke er midlertidige og det er mulighet for annen funksjon/nye arbeidsoppgaver, alternativt reduksjon av stillingsprosent. 
Aktuelle tiltak: utprøving av aktuelle arbeidsoppgaver/funksjon, alternativt redusert stillingsprosent. I vurdering av redusert stillingsprosent kan faktisk jobbet stillingsprosent siste årene (se også til andre fraværsårsaker her for realistisk bilde) være nyttig å se til. I tillegg kan det være hensiktsmessig å initiere dialog med fastlege for gradert sykemelding i en periode for å prøve ut redusert stillingsprosent.
Det lages plan for oppfølging med hensyn til evaluering. Avsluttet oppfølging innebærer ny arbeidsavtale.

3: Annen stilling i organisasjonen
Målet er aktuelt i de tilfellene hvor det ikke er mulighet for annen stilling på egen arbeidsplass, det kan skyldes drift eller at den ansatte har behov for å gå over i annet yrke. 
Aktuelle tiltak: kartlegge mulige arbeidsoppgaver som er forenlig med den ansattes helse. Fastlege bør involveres i dialogen. Initiere utprøving på og/eller omplassering til annen arbeidsplass. Plan for oppfølging utarbeides i samråd med «ny» leder. Avsluttet oppfølging innebærer ny arbeidsavtale.

4: Arbeid utenfor organisasjonen
Målet er aktuelt i de tilfellene hvor en ikke lykkes med omplassering i organisasjonen, eller hvor det er åpenbart at den ansattes helse ikke er forenlig med jobb i barnevernet. Selv om målet er arbeid utenfor virksomheten, skal den ansatte følges opp og ivaretas av leder med personalansvar så lenge vedkommende er ansatt i virksomheten. NAV må kontaktes for bistand og HR bistår i vurdering om avslutning av arbeidsforholdet. Fastlege bør involveres i dialogen.

Avslutning av samtalen 
Leder oppsummer samtalen og sjekker ut om dere har forstått hverandre. Det fastsettes tidspunkt for en ny oppfølgingssamtale. 
Referatet signeres av leder og deg før det arkiveres i personalmappen til din.

